《龙马歌题郎世宁所画》
清代·弘历

云行者龙陆行马，马犹龙性理固然。又闻大宛界海裔，时有神龙出其渊。

合于牧牝牝乃字，渥洼龙种昂腾骞。孳息展转盛北地，一一如龙见在田。

徒观鬐鬣已轩翥，更参变态犹联翩。我知其理不能写，爰命世宁神笔传。

坰野坦夷繁百草，周以绣岭带镜川。龁饮既适马性悦，作息乃得全其天。

目迷万锦姑弗论，粗陈厥状真奇焉。翘足而陆泅而水，饱而卓立倦而眠。

怒者奋踶嬉者啮，痒者摩颈跃者旋。突者骛者竞相赴，或改其意中俄延。

或背而驰似相忌，或依而就如相怜。夫惟衡轭之不藉，故无窃辔与诡衔。

鲁颂一言蔽诗义，蒙庄数语包全篇。骅骝骐骥世常有，谁言今也无曹韩。